蜀先主廟古柏
作者：裴士禹
朝代：宋

paragraphs: 武侯翊漢嗣，始欲大神器。
天命固有常，雲雷極屯否。
流星墜武帳，萬卒摧銳氣。
孤負卧龍心，三顧君臣意。
廟貌今寂寥，握節空垂淚。
興廢事徒然，無以窮往志。
陵前古柏樹，千丈起平地。
根大壓巨鼇，心虛藏野燧。
風動虬龍枝，雷雨隨聲至。
疑是虛空間，神明專擁庇。
不爾千萬年，突兀無枯瘁。
觀栢又慘然，念侯功業熾。
功業亙無窮，與柏共蒼翠。